CDLXIX.  Oldegarium abbatem S. Rufi, electum Barcinonensem, a monasterii regimine solvit eique praecipit ut episcopatum suscipiat. Bosonem, presbyterum cardinalem, in Hispaniam legatum mittit.   (Anno 1116, Maii 23.) [FLOREZ (Risco),  España sagrada,  XXIX, 468.]
Author: Paschalis II

PASCHALIS episcopus, servus servorum Dei, dilecto fratri OLDEGARIO, abbati S. Rufi, electo Barcinonensi, salutem et apostolicam benedictionem.

Cum pastoralis officii cura expostulet, et vigor aequitatis ordoque exigat rationis, ut ea quae a nobis petuntur, si justa et honesta sunt, ad debitum perducantur effectum, ea propter noveris, quatenus ex litteris charissimi filii nostri Raymundi comitis Barcinonensium, eorumque Ecclesiae et populi propositionibus accepimus te, qui scientiae donum tibi a Patrefamilias, quasi talentum negotiaturo commissum, nequaquam in terra cum servo inutili fodiens, in sollicitudinem pastoralem assumptus, sic, secundum Apostolum, opus implens rectoris, tuum honorificare ministerium et praeesse in sollicitudine abbatiali studuisti, ut, sicut credimus, vere possis dicere cum propheta: Super speculam Domini ego sum stans jugiter per diem, et super custodiam meam ego sum stans totis noctibus , ita te fidelem exhibens super pauca ut merearis constitui super multa. Quod dilecti filii canonici Barcinonensis Ecclesiae provide attendentes, cum bonae memoriae eorum episcopo, ab hac luce subtracto, de substitutione pontificis tractatum diutinum habuissent, tandem, operante illo qui facit utraque unum, cleri et populi desideriis concurrentibus, in suum episcopum et pastorem unanimi elegere consensu. Quo per te cognito, in tuam diffugiens abbatiam, omnium exspectationes fefellisti, ita ut Spiritui sancto resistere videaris, et manum ad aratrum ponere recuses. Quare nobis humiliter supplicari fecerunt et instanter, quatenus te, per cujus circumspectionem sollicitam et sollicitudinem circumspectam multa credunt Ecclesiae suae commoda proventura, ad hujusmodi oneris munus apostolica cohortatione suscipiendum compellere dignaremur. Nos igitur, qui ipsos in electione postulatione jam dicta nunc unanimes esse cognovimus et concordes, eamdem ipsorum inclinati precibus admittendam, teque a regimine Ruffensis monasterii absolventes, ipsorum electionem duximus approbandam. Ideoque fraternitati tuae per apostolica scripta mandamus atque praecipimus quatenus vocationem recipiens de te factam, ne divinae dispositioni resistere videaris, ad praefatam Ecclesiam Barcinonensem accedas, eidem ita sollicite curam studens impendere pastoralem ut ejusdem status, juxta ipsius exspectationem et nostram, per tuae sollicitudinis providentiam temporaliter et spiritualiter augeatur, ut tu sicut de gradu in gradum, ita de virtute in virtutem proficere videaris. Quod si, quod absit! huic nostrae praeceptionis paginae obedientiam impertiri renueris, venerabili fratri nostro Bosono S. R. E. presbytero cardinali, quem in Hispaniae partibus legatum dirigimus apostolicum, per apostolica scripta praecipientes mandamus, quatenus te, ut Barcinonensis Ecclesiae praefatae, ad quam te electum dignoscimus, gubernacula sumas per censuram ecclesiasticam, donec pareas, cogere non desistat, juxta formam, quam eidem sub mandato nostro dedimus interclusam, capitulo, clero et populo. Barcinonensi mandantes quatenus tibi, sicut episcopo suo, humiliter intendant, obedientiamque et reverentiam tibi exhibeant, tam debitam quam devotam. Dat. apud Trans-Tyberim, per manum Joannis S. R. E. diaconi cardinalis ac bibliothecarii, X Kal. Junii, indictione nona, Incarnationis Dominicae 1117, pontificatus autem domini Paschalis II anno XVII. Ego Paschalis catholicae Ecclesiae episcopus.

Notes: (Isai. XXI, 8) (monitione praemissa, appellatione
remota, nullisve litteris veritati et rationi
praejudicantibus a sede apostolica impetratis)